כ–30 צעירים שהשתתפו בצעדה של ארגון הימין הקיצוני להב"ה תקפו שלושה פלסטינים ממזרח ירושלים במרכז העיר ביום חמישי האחרון, כך עולה מסרטונים ומעדויות שהגיעו לידי "הארץ". לפי העדויות והסרטונים, הפלסטינים נמלטו למקום שבו הוצב שוטר, וזה ביקש מהתוקפים להתרחק, אך לא מנע את המשך התקיפה, שבסופה אושפז אחד הפלסטינים במצב קל. במשטרת ירושלים אמרו שנפתחה חקירה ושמי שזוהו כקורבנות התקיפה סירבו להתלונן, אך כשנער ישראלי שניסה לסייע לפלסטיני שהותקף ביקש להגיש תלונה נאמר לו כי האירוע כלל אינו מוכר למשטרה.